Gestir á tónleikunum á Pöbbinum í gærkvöldi . Ljósm. þeb . Hljómsveitin Nýdönsk brá sér bæjarleið í gær og gerði víðreisn um Andakíl í Borgarfirði . Nýlega gaf hljómsveitin út diskinn Turninn og var tilgangur ferðarinnar að kynna hann og taka upp atriði í auglýsingamyndband fyrir kynningu hans . Hljómsveitin tróð upp á tónleikum á Pöbbinum á Hvanneyri um kvöldið og var troðfullt hús og raunar löngu uppselt í forsölu . Stemningin var gríðarlega góð , að sögn Björns Jörundar söngvara hljómsveitarinnar . Þá nýtti hljómsveitin ferðina og fór fyrr um daginn í fjárhúsin á Hesti þar sem meðlimir hennar rúðu kind undir leiðsögn Guðmundar Hallgrímssonar . Benti Guðmundur þeim á að sérlega varlega þyrfti að fara með klippurnar í kringum barkakýli kindarinnar og kynfæri . Þá rumdi í Birni Jörundi : " Já , það er bara rétt eins og í hljómsveitabransanum , þetta eru afar mikilvæg líffæri . " Eftir fjárhúsferðina var farið í fjósið á Hvanneyri þar sem lagið Kýrnar ylma " var kyrjað af raust fyrir kýrnar . Gísli Einarsson , fréttamaður RUV var með í för og er að vænta innskots í Kastljós um ferð Nýdanskrar í Andakíl . Gísli gerir ráð fyrir að það verði sýnt í kvöld . " Þetta er með skemmtilegustu upptökum sem ég hef tekið þátt í , " sagði Gísli í samtali við Skessuhorn . " Vonandi kemst þetta á dagskrá Kastljóss í kvöld því ekki veitir af að lyfta brún landans . "